Sveučilišta u Zadru

Odjel za etnologiju i antropologiju

Zadar, 3. listopada 2019.

**Upute za Završni ispit**

Pismeni završni ispit nosi **5 ECTS** bodova. Piše se dva sata u terminima koji se objavljuju u popisu ispitnih rokova za zimski, ljetni i jesenski ispitni rok.

Za završni ispit nadležno je Povjerenstvo koje potvrđuje Stručno vijeće Odjela. Sastav povjerenstva čine nastavnici Odjela te se izbor članova Povjerenstva određuje za cijelu akademsku godinu. Rad Povjerenstva reguliran je i sveučilišnom *Odlukom o završnom radu i*

*završnom ispitu studenata na preddiplomskom studiju*. [pdf. verzija](http://www.unizd.hr/Portals/0/doc/doc_pdf_dokumenti/odluke/odluka_zavrsni_rad_zavrsni_ispit_20170316.pdf)

Gradivo završnog ispita sastoji se od propisane literature i bilježaka s predavanja svih **obaveznih** kolegija preddiplomskoga studija etnologije i antropologije. Propisana literatura objavljuje se na mrežnim stranicama Odjela za tekuću akademsku godinu. Literaturu čine izabrane jedinice obvezne literature iz pojedinog kolegija (prema izvedbenom planu kolegija koji su studenti slušali).

Završni ispit prijavljuje se u tajništvo Odjela uz predočenje indeksa i fotokopije indeksa radi provjere uvjeta za pristup završnom ispitu. Prije dolaska u Tajništvo Odjela studenti su dužni putem Studomata provjeriti jesu li im unesene sve ocjene u ISVU sustav.

Studenti koji nemaju upisane sve ocjene u ISVU i studenti koji nisu obavili sve što je propisano studijskim programom, **ne mogu izaći na završni ispit.** Studenti mogu pristupiti polaganju završnog ispita ako imaju položene sve kolegije sa studija etnologije i antropologije **uz iznimku kolegija Stručna praksa** za koji se potpis može upisati naknadno.

**Napomena**: Studij etnologije i antropologije završava polaganjem svih ispita, ispunjavanjem svih obaveza propisanih programom studija te polaganjem završnog ispita. Ocjena iz završnog ispita upisuje se nakon izvršavanja svih obaveza propisnih studijskim programom. Ocjenu iz završnog ispita upisuje Pročelnik ili Predsjednik Povjerenstva. Povjerenstvo je dužno voditi Zapisnik o završnom ispitu koji potpisuju sva tri člana. Zapisnik se pohranjuje u dosje studenta.

Iz Odjela